“บางกอกชีทเม็ททัล” จ่อยื่นไฟลิ่งขาย IPO 200 ล้านหุ้นช่วง ธ.ค.58
"บมจ.บางกอกชีทเม็ททัล" หรือ BM ผู้นำผู้ผลิตแปรรูปและขึ้นรูปโลหะ เตรียมยื่นไฟลิ่งขาย IPO 200 ล้านหุ้น ธ.ค.นี้ พร้อมคาดเข้าเทรด mai ใน Q2/59 โดยมี APM เป็นที่ปรึกษาทางการเงิน
19 พ.ย. 2558

บริษัท บางกอกชีท เม็ททัล จำกัด (มหาชน) หรือ BM ระบุว่า บริษัทเตรียมยื่นแบบแสดงรายการข้อมูล(ไฟลิ่ง)และร่างหนังสือชี้ชวนเพื่อเสนอขายหุ้นเพิ่มทุนต่อประชาชนทั่วไปครั้งแรก(IPO)ต่อสำนักงานคณะกรรมการกำกับหลักทรัพย์และตลาดหลักทรัพย์(ก.ล.ต.)ได้ภายในเดือน ธ.ค.นี้ และคาดว่าจะเข้าซื้อขายในตลาดหลักทรัพย์ เอ็ม เอ ไอ(mai)ได้ราวไตรมาส 2/59 โดยคาดว่าจะเสนอขายหุ้น IPO จำนวน 200 ล้านหุ้น โดยมี บริษัท แอสเซท โปร แมเนจเม้นท์ จำกัด (APM) เป็นที่ปรึกษาทางการเงิน
ทั้งนี้ BM เป็นหนึ่งในผู้นำผู้ผลิตแปรรูปและขึ้นรูปโลหะ อาทิ เช่น รางและท่อร้อยสายไฟฟ้า ตู้สื่อสาร ตู้ไฟฟ้า ตู้โลหะ และแผงควบคุมไฟฟ้าที่ใช้ตามอาคาร คอนโดมิเนียม สำนักงาน ห้างสรรพสินค้า โรงงานอุตสาหกรรม สถานีไฟฟ้า เป็นต้น
 